Rotterdam: Ljubičić i Ančić ušli u polufinale (19/2/04) - 2005-02-19
Ančić je u četvrtfinalu svladao Henmana, a Ljubičić - Srichaphana
U četvrtfinalu ATP dvoranskog turnira u Rotterdamu, prvi igrač svijeta Roger Federer zagrijao se za žestoki polufinalni susret s Marijom Ančićem sinoćnjom pobjedom nad Rusom Nikolajom Davidenkom. Ančić je prethodno svladao Britanca Tima Henmana sa 7-6, 7-6, koji se ponovno nije mogao nositi s njegovim serviranjem. Podsjetimo, Ančić je pobijedio Henmana i na Wimbledonu prošle godine. I Ivan Ljubičić osigurao je nastup u polufinalu – svladavši u četvrtfinalu Paradorna Srichaphana sa 3-6, 6-4 i 6-2. U polufinalu ga čeka Šveđanin Thomas Johannson koji je u četvrtfinalu pobijedio u dva seta Čeha Radeka Stepaneka sa 6-2, 7-6. Nakon pobjede nad Srichaphanom, Ljubičić je rekao: "Prije tri godine, kada sam ušao u polufianle ovog turnira bio sam oduševljen..Danas mi to više nije tako velika stvar, jer su mi se standardi promijenili." Ljubičić je, inače, ove godine dobio 15 od 19 mečeva koje je igrao. Na ženskom turniru u Antwerpenu, Venus Wiliams i Anastazija Miškina plasirale su se u polufinale. Willamsova je u četvrtfinalu u dva seta zaustavila lokalnu favoritkinju i bivšu prvu igračicu svijeta Kim Clijsters, koja se oporavlja od ozljede ručnog zgloba. U drugom četvrtfinalu, Miškina je porazila Slovenku Katarinu Srebotnik, također u dva seta.